***Монгол Улсын Их Хурлын Зургаа дахь удаагийн сонгуулиар байгуулагдсан Улсын Их Хурлын Анхдугаар чуулганы Байгаль орчин, хүнс, хөдөө аж ахуй, Эдийн засгийн байнгын хороодын 2012 оны 08 дугаар сарын 17-ны өдөр (Баасан гариг)-ийн хамтарсан хуралдаан 15 цаг 00 минутад Төрийн ордны “А” танхимд эхлэв.***

Байгаль орчин, хүнс, хөдөө аж ахуйн байнгын хорооны дарга, Улсын Их Хурлын гишүүн Г.Баярсайхан ирц, хэлэлцэх асуудлын дарааллыг танилцуулж, хуралдааныг даргалав.

Байгаль орчин, хүнс, хөдөө аж ахуйн байнгын хорооны хуралдаанд ирвэл зохих 16 гишүүнээс 12 гишүүн ирж, 75.0 хувийн ирцтэй байв. Үүнд:

***Тасалсан:*** О.Баасанхүү, С.Дэмбэрэл, Б.Наранхүү, М.Сономпил.

Эдийн засгийн байнгын хорооны хуралдаанд ирвэл зохих 16 гишүүнээс 15 гишүүн ирж, 93.7 хувийн ирцтэй байв. Үүнд:

 ***Тасалсан:*** Ц.Даваасүрэн.

***Монгол Улсын Засгийн газрын гишүүн, Үйлдвэр, хөдөө аж ахуйн сайдыг томилох тухай.***

Хэлэлцэж буй асуудалтай холбогдуулан Ерөнхий сайд Н.Алтанхуяг, Улсын Их Хурлын Эдийн засгийн байнгын хорооны зөвлөх Ж.Батсайхан, референт Ш.Ариунжаргал, Байгаль орчин, хүнс, хөдөө аж ахуйн байнгын хорооны зөвлөх Б.Мөнхцэцэг, референт Б.Баярмаа нар байлцав.

Монгол Улсын Засгийн газрын гишүүн, Үйлдвэр, хөдөө аж ахуйн сайдыг томилуулах тухай саналыг Монгол Улсын Ерөнхий сайд Н.Алтанхуяг танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**Г.Баярсайхан:** Улсын Их Хурлын гишүүн Халтмаагийн Баттулгыг Монгол Улсын Засгийн газрын гишүүн, Үйлдвэр, хөдөө аж ахуйн сайдад нэр дэвшүүлэх тухай Монгол Улсын Ерөнхий сайдын саналыг дэмжиж байгаа гишүүд гараа өргөнө үү.

Зөвшөөрсөн 19

Татгалзсан 2

Бүгд 21

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Г.Баярсайхан Улсын Их Хурлын чуулганы нэгдсэн хуралдаанд танилцуулахаар тогтов.

***Хамтарсан хуралдаан 15 цаг 05 минутад өндөрлөв.***

***Тэмдэглэлтэй танилцсан:***

БАЙГАЛЬ ОРЧИН, ХҮНС,

ХӨДӨӨ, АЖ АХУЙН БАЙНГЫН

ХОРООНЫ ДАРГА Г.БАЯРСАЙХАН

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**МОНГОЛ УЛСЫН ИХ ХУРЛЫН ЗУРГАА ДАХЬ УДААГИЙН СОНГУУЛИАР**

**БАЙГУУЛАГДСАН УЛСЫН ИХ ХУРЛЫН АНХДУГААР ЧУУЛГАНЫ БАЙГАЛЬ ОРЧИН, ХҮНС, ХӨДӨӨ АЖ АХУЙН БОЛОН ЭДИЙН**

**ЗАСГИЙН БАЙНГЫН ХОРООДЫН 2012 ОНЫ 08 ДУГААР**

**САРЫН 17-НЫ ӨДӨР (БААСАН ГАРИГ)-ИЙН ХАМТАРСАН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 15 цаг 00 минутад эхлэв.***

***Г.Баярсайхан:*** -Энэ өдрийн амгаланг айлтгая. Байнгын хорооны гишүүдийн ирц бүрдсэн тул Байгаль орчин, хүнс, хөдөө аж ахуйн болон Эдийн засгийн байнгын хороодын хамтарсан 2012 оны 8 дугаар сарын 17-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя.

Монгол Улсын Засгийн газрын гишүүн, Үйлдвэр, хөдөө аж ахуйн сайдыг томилох асуудал. Хэлэлцэх асуудлаар саналтай гишүүн байна уу? Хэлэлцэх асуудлаар саналтай гишүүн байхгүй бол хэлэлцэх асуудлаа баталъя.

**Д.Эрдэнэбат:** -Баярсайхан гишүүн ээ, одоо энэ хамтарсан хуралдаан гэж ойлгож байгаа зөв үү.

**Г.Баярсайхан:** -Хамтарсан, би сая хамтарсан гэж хэллээ.

**Д.Эрдэнэбат:** -Одоо наад байгаль орчны асуудал бол Хөдөө аж ахуйн сайд, Эдийн засаг дээр ямар яам байгаа юм.

**Г.Баярсайхан:** -Эдийн засаг манай Байгаль орчны байнгын хороо женко Баттулгын сайдын асуудлыг.

**Д.Эрдэнэбат:** -Хамтарсан гэж байгаа бол яах юм.

**Г.Баярсайхан:** -Сайдын асуудлыг хэлэлцсэний дараа эднийх хуралдаад явна шүү дээ.

**Д.Эрдэнэбат:** -Дахиад тусдаа хуралдах юм уу.

**Г.Баярсайхан:** -Хуралдаад, үлдээд.

**Д.Эрдэнэбат:** -Тэгвэл наадах чинь хамтарсан юм биш юм байна шүү дээ. Байгаль орчных юм байна шүү дээ.

**Г.Баярсайхан:** -Хамтарсан, томъёолол бол хамтарсан гэж явж байгаа юм.

**Д.Эрдэнэбат:** -Үйлдвэр дээр хамтарч байгаа юм уу.

**Г.Баярсайхан:** -Баттулга сайдыг томилох асуудал хамтарсан хуралдаан явна.

**Д.Эрдэнэбат:** -За за, Эдийн засаг нь тусдаа ярих юм уу?

**Г.Баярсайхан:** -Хэлэлцэх асуудлаар санал байхгүй бол асуудлаа баталъя.

Монгол Улсын Засгийн газрын гишүүн, Үйлдвэр, хөдөө аж ахуйн сайдыг томилох асуудлыг хэлэлцье.

Монгол Улсын Засгийн газрын гишүүн, Үйлдвэр, хөдөө аж ахуйн сайдыг томилуулах тухай саналыг Монгол Улсын Ерөнхий сайд Норовын Алтанхуяг танилцуулна.

**Н.Алтанхуяг:** -Эрхэм гишүүдийн өдрийн амгаланг айлтгая.

Өчигдөр бид нар Засгийн газрынхаа бүтцийг бүрэлдэхүүний тухай хуулийг бол баталлаа. Засгийн газрыг яаравчлан байгуулах шаардлагын үүднээс Засгийн газарт багтаж ажиллах нам, эвслүүд маань хурлуудаа хийлээ. Энэ өчигдөр хурлаа хийгээд АН маань Засгийн газарт ажиллах сайд нараа тодруулсан. Энэнийг үндэслэн би Монгол Улсын Ерөнхийлөгчид Засгийн газрынхаа гишүүдийг бол танилцуулсан байгаа.

Монгол Улсын Үндсэн хуулийн 39 дүгээр зүйлийн 3 дахь хэсэг, Засгийн газрын тухай хуулийн 23 дугаар зүйлийн 1 дэх хэсгийн 1 дэх заалтанд заасны дагуу Монгол Улсын Засгийн газрын гишүүдийг томилох асуудлыг өнөөдөр Улсын Их Хуралд өргөн барьсан.

Энэ Байнгын хороотой холбоотойгоор Үйлдвэр, хөдөө аж ахуйн сайд, Монгол Улсын Засгийн газрын гишүүнд Халтмаагийн Баттулгыг томилуулахаар танилцуулж байна.

Халтмаагийн Баттулга 1963 онд төрсөн, Урчуудын эвлэлийн хороо, Самбо, жу-до бөхийн улсын шигшээ багт тамирчин, хувийн хэвшилд компаний захирал, 2004-2012 онд Улсын Их Хурлын гишүүнээр ажилласан, 2008-2012 онд Засгийн газрын гишүүн, Зам тээвэр, барилга, хот байгуулалтын сайдаар ажилласан. Ингээд 2012 оноос Улсын Их Хурлын гишүүнээр сонгогдон ажиллаж байгаа. Улсын Их Хуралд 3 дахь удаагаа сонгогдож байгаа ийм хүн юмаа.

Энэ хүнийг Засгийн газрын өмнө нь бас Засгийн газарт ажилласан 3 дахь удаагаа Улсын Их Хуралд ажиллаж байгаа, энэ албан тушаалд томилуулж байгаа гол үндэслэл бол Засгийн газрын үйл ажиллагааны хөтөлбөрийг хэрэгжүүлж, энэ Засгийн газрын хийх гэж байгаа шинэчлэл өөрчлөлтийг амжилттай хэрэгжүүлж чадах, тэр тусмаа Үйлдвэр, хөдөө аж ахуйн салбарт энийг хийж чадах хүн гэж үзсэн.

Мөн өмнө нь Засгийн газарт ажиллаж байсан учраас танхимын зарчмаар ажиллах чадвартай. Энэ ажил үүргийг гүйцэтгэхэд хуримтлуулсан мэдлэг, туршлагатай, удирдан зохион байгуулах чадвартай, ажил хэрэгч ийм байдлыг үндэслэж Халтмаагийн Баттулгыг Монгол Улсын Засгийн газрын гишүүн, Үйлдвэр, хөдөө аж ахуйн сайдаар томилуулахаар танилцуулж байна.

Хэлэлцэн шийдвэрлэж өгөхийг хүсье.

**Г.Баярсайхан:** -Ерөнхий сайдад баярлалаа. Танилцуулга болон нэр дэвшигчээс асуулт асуулт гишүүн байна уу? Алга.

Хэлэлцэж буй асуудлын талаар үг хэлэх гишүүн байна уу. Томъёоллоо илэрхийлье.

Улсын Их Хурлын чуулганы хуралдааны дэгийн тухай хуулийн 37.6-д заасны дагуу Халтмаагийн Баттулгыг Монгол Улсын Засгийн газрын гишүүн, Үйлдвэр, хөдөө аж ахуйн сайдад нэр дэвшүүлэх тухай Монгол Улсын Ерөнхий сайдын саналыг дэмжье гэсэн томъёоллоор санал хураалт санал хураалт явуулъя. Дэмжиж байгаа гишүүд гараа өргөнө үү. 21-19. Санал дэмжигдлээ. Дэмжигдсэн тул алхаа тогшчихъё.

Нэгдсэн хуралдаанд Монгол Улсын Засгийн газрын гишүүн, Үйлдвэр, хөдөө аж ахуйн сайдыг томилуулах тухай Байгаль орчин, хүнс, хөдөө аж ахуйн болон Эдийн засгийн байнгын хороодын хамтарсан санал, дүгнэлтийг би уншъя, танилцуулъя.

Монгол Улсын Засгийн газрын гишүүн, Үйлдвэр, хөдөө аж ахуйн сайдад нэр дэвшигч Баттулга гишүүнд амжилт хүсье.

Хуралдаан хаасныг мэдэгдье.

***Хамтарсан хуралдаан 15 цаг 05 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш